
Δομή Προγράμματος Καλλιέργειας Δεξιοτήτων (ΠΚΔ)

	1ο Εργαστήριο
	Προσδοκώμενα μαθησιακά αποτελέσματα

	Τίτλος εργαστηρίου:
 «Η διαδικτυακή σου εικόνα: Από την κοινοποίηση στην
εμπεριστατωμένη λήψη αποφάσεων»
1

Διάρκεια: 45΄























































	Οι μαθητές/τριες, αναμένεται να:
· εντοπίζουν τι σημαίνει η «εικόνα» ενός ατόμου και συσχετίζουν τις επιρροές που τη διαμορφώνουν, ιδιαίτερα στο περιβάλλον των ψηφιακών μέσων, 
· αναλύουν με κριτικό τρόπο προφίλ σε μέσα κοινωνικής δικτύωσης, αναγνωρίζοντας τα στοιχεία που επηρεάζουν την αντίληψη των άλλων για ένα άτομο.

	
	Δραστηριότητες

	
	Δραστηριότητα 1: «Ποιος/Ποια είμαι στο διαδίκτυο;» (15’) 
Θεματικός άξονας: Ψηφιακή ταυτότητα και υπεύθυνη παρουσία στα κοινωνικά δίκτυα.
Περιγραφή Δραστηριότητας:
Η δραστηριότητα ξεκινά με ένα διαλογικό προβληματισμό γύρω από τη χρήση των μέσων κοινωνικής δικτύωσης. Ζητείται από τους/τις μαθητές/τριες να απαντήσουν στα εξής ερωτήματα:
· Διατηρείς προσωπικό προφίλ στα social media;
· Γιατί το κάνεις αυτό;
· Τι είδους περιεχόμενο δημοσιεύεις συχνότερα;
· Τι είναι πιο σημαντικό για εσένα όταν δημοσιεύεις κάτι;
Στη συνέχεια, παρουσιάζονται τρία (3) ενδεικτικά παραδείγματα αναρτήσεων (Φύλλο εργασίας 1). Οι μαθητές/τριες καλούνται να αναστοχαστούν και να απαντήσουν στα παρακάτω ερωτήματα:
· Πώς αντιλαμβάνεσαι το άτομο που παρουσιάζεται στην ανάρτηση;
· Ποιοι θα μπορούσαν να είναι;
· Ποια συναισθήματα ή σκέψεις σου προκαλεί η εικόνα τους;
· Πώς πιστεύεις ότι θέλουν οι ίδιοι/ες να τους/τις αντιλαμβάνονται οι άλλοι/ες;
Η συζήτηση στοχεύει στο να φέρει στο φως ζητήματα εικόνας, φήμης, αυθεντικότητας και ψηφιακού αποτυπώματος, ενισχύοντας την κριτική σκέψη των μαθητών/τριών ως προς το πώς διαμορφώνεται η «ψηφιακή ταυτότητα».
Τρόποι Υλοποίησης:
· Συζήτηση στην ολομέλεια (brainstorming): Οι μαθητές/τριες μοιράζονται προφορικά τις απόψεις τους.
· Ομαδική εργασία: Οι μαθητές/τριες χωρίζονται σε μικρές ομάδες ή ζευγάρια και εργάζονται με τα φύλλα εργασίας, καταγράφοντας τις σκέψεις και τα συμπεράσματά τους.
Δραστηριότητα 2: «Διαβάζοντας» πίσω από την εικόνα (30’) 
Η δραστηριότητα συνεχίζει από την ανάλυση των παραδειγμάτων αναρτήσεων. Οι μαθητές/τριες καλούνται να αναστοχαστούν σε ατομικό ή ομαδικό επίπεδο και να απαντήσουν στα παρακάτω ερωτήματα:
Ερωτήσεις Αναστοχασμού:
· Σε ποια στοιχεία έδωσες μεγαλύτερη προσοχή όταν ανέλυες τις αναρτήσεις;
· Τι σε έκανε να σχηματίσεις συγκεκριμένη άποψη για τα άτομα που παρουσιάζονται;
· Πού βασίστηκες για να καταλήξεις στις εντυπώσεις σου; 
· Ποιοι παράγοντες επηρέασαν τη σκέψη σου;
Κατά τη διάρκεια της συζήτησης, ενθαρρύνεται η αναφορά σε στοιχεία όπως:
· Η γενική αισθητική της ανάρτησης (φωτισμός, φίλτρα, σύνθεση εικόνας).
· Το θέμα και το περιεχόμενο των φωτογραφιών (πορτρέτα, δράσεις, σκηνικά).
· Η ερμηνεία των ορατών στοιχείων (αντικείμενα, ενδυμασία, στάση σώματος).
· Το ύφος της λεζάντας ή η απουσία της.
· Ο αριθμός των likes και σχολίων.
· Η εντύπωση για την πρόθεση του/της δημιουργού της ανάρτησης.
Συζήτηση στην ολομέλεια:
Στη συνέχεια, γίνεται καθοδηγούμενη συζήτηση με στόχο την εμβάθυνση.
Ενδεικτικές ερωτήσεις προς την τάξη:
· Ποια είναι η συνολική σου εντύπωση για τις συγκεκριμένες αναρτήσεις;
· Πιστεύεις ότι τα προφίλ παρουσιάζονται με αυθεντικό ή επιτηδευμένο τρόπο;
· Ποιο σκοπό μπορεί να εξυπηρετούν αυτές οι αναρτήσεις; (π.χ. επαγγελματική προβολή, αναζήτηση αποδοχής, εντυπωσιασμός)
· Πώς μπορεί να σε επηρεάσει μια τέτοια εικόνα κάποιου/ας άλλου/ης;
· Είναι χρήσιμο ή επιβλαβές να συγκρίνουμε τον εαυτό μας με τέτοια προφίλ;
Θεωρία: Τι είναι «εικόνα» στο διαδίκτυο; 
Στόχος: Οι μαθητές/τριες να κατανοήσουν την έννοια της «εικόνας» και πώς αυτή διαμορφώνεται και γίνεται αντιληπτή στο ψηφιακό περιβάλλον.
Εισαγωγική συζήτηση - Τι σημαίνει «εικόνα»;
Ζητήστε από τους/τις μαθητές/τριες να εκφράσουν τι σημαίνει για αυτούς/ες η λέξη «εικόνα».
Γράψτε τις απαντήσεις στον πίνακα.
Διαβάστε στην τάξη το συνοπτικό ορισμό του όρου από το Λεξικό της κοινής νεοελληνικής της Πύλης για την Ελληνική Γλώσσα και το Χρηστικό Λεξικό της Νεοελληνικής Γλώσσας:
Εικόνα:
1. Παράσταση προσώπου, πράγματος ή γεγονότος που σχηματίζεται στο νου, στη φαντασία μας.
2. Άποψη ή εντύπωση που διαμορφώνεται από ορισμένα στοιχεία ή προκαλείται από περιγραφή.
Επισημάνετε ότι στο διαδίκτυο, ο δεύτερος ορισμός είναι πιο σχετικός: Η εικόνα αφορά στην εντύπωση που σχηματίζουν οι άλλοι/ες για εμάς, με βάση το περιεχόμενο που βλέπουν.
Εστίαση στη σύνδεση εικόνας – φήμης:
Εξηγήστε στους/στις μαθητές/τριες ότι στο ψηφιακό περιβάλλον η εικόνα μας επηρεάζει τη φήμη μας και δεν εξαρτάται μόνο από όσα θέλουμε να δείξουμε, αλλά και από το πώς ερμηνεύουν οι άλλοι/ες αυτά που βλέπουν.
Παράγοντες που επηρεάζουν την εικόνα μας στο διαδίκτυο:
Συζητήστε με παραδείγματα καθημερινής χρήσης (π.χ. Instagram, TikTok, YouTube, LinkedIn).
Γράψτε στον πίνακα:
3. Η γλώσσα που χρησιμοποιούμε.
4. Το περιεχόμενο των αναρτήσεων.
5. Το ύφος γραφής ή λόγου.
6. Τα σχόλια που αφήνουμε.
7. Τα likes μας.
8. Τα ορθογραφικά ή συντακτικά λάθη.
9. Οι λογαριασμοί ή οι ιστότοποι που ακολουθούμε.
10. Οι πλατφόρμες που χρησιμοποιούμε (και τι είδους κοινό έχουν).
Αναστοχασμός για το ψηφιακό αποτύπωμα:
Εξηγήστε ότι κάθε μας ενέργεια online αφήνει ίχνη (ψηφιακό αποτύπωμα) που μπορεί να επηρεάσει το πώς μας βλέπουν συμμαθητές/τριες, καθηγητές/τριες ή ακόμα και μελλοντικοί εργοδότες/τριες.




	2ο Εργαστήριο
	Προσδοκώμενα μαθησιακά αποτελέσματα

	Τίτλος εργαστηρίου:
«Πώς να συνεχίσει να σου αρέσει ο εαυτός σου όταν
ακολουθείς άλλους/ες στο διαδίκτυο»

Διάρκεια: 45’
	Οι μαθητές/τριες αναμένεται να: 
· αναγνωρίζουν και να εκφράζουν τα συναισθήματα που τους προκαλεί η παρακολούθηση προφίλ άλλων ατόμων στα μέσα κοινωνικής δικτύωσης,
· κατανοούν ότι κάθε άτομο ερμηνεύει με διαφορετικό τρόπο το περιεχόμενο των social media, βάσει της προσωπικής του εμπειρίας και ψυχολογικής κατάστασης,
· εντοπίζουν στιγμές που νιώθουν πίεση να συμμορφωθούν με εικόνες ή συμπεριφορές που βλέπουν στο διαδίκτυο και να αναπτύσσουν τρόπους αντίστασης και ψυχικής ενδυνάμωσης.

	
	Δραστηριότητες 

	
	Δραστηριότητα 1: Τι νιώθω όταν βλέπω αναρτήσεις στα social media; (20’)
Στόχος: Να αναγνωρίσουν οι μαθητές/τριες τα συναισθήματα που τους προκαλούν οι αναρτήσεις στα κοινωνικά δίκτυα και να αναπτύξουν ενσυναίσθηση ως προς τον τρόπο που οι ίδιοι/ες και οι άλλοι/ες βιώνουν το ψηφιακό περιεχόμενο.
Σύντομη Συζήτηση 
Προτεινόμενη ερώτηση:
Τι είδους προφίλ ακολουθείτε στα social media;
Αναμενόμενες απαντήσεις: συμμαθητές/τριες, celebrities, influencers, μοντέλα, vloggers, ταξιδιώτες/τριες, καλλιτέχνες, gamers. Ζητήστε να μοιραστούν συναισθήματα που βίωσαν πρόσφατα κατά την περιήγησή τους σε τέτοιες αναρτήσεις (π.χ. «Εντυπωσιάστηκα», «Ζήλεψα», «Θαύμασα», «Αδιαφόρησα», «Εμπνεύστηκα»).
Καταγράψτε τα συναισθήματα στον πίνακα.
Ομαδική Άσκηση Ρόλων  
1. Χωρίστε την τάξη σε ομάδες των τεσσάρων (4) ατόμων.
2. Δώστε σε κάθε ομάδα μία (1) ενδεικτική ανάρτηση από το Φύλλο εργασίας 2 (π.χ. φωτογραφία από ταξίδι, επίτευγμα, πολυτελές γεύμα, γυμναστήριο).
3. Κάθε μαθητής/τρια τραβάει τυχαία ένα χαρτί με ρόλο, όπως:
· ένας/μια(1) φίλος/η του ατόμου που έκανε την ανάρτηση,
· ένας/μια (1) άγνωστος/η follower,
· το ίδιο το άτομο που δημοσίευσε,
· κάποιος/α που αισθάνεται μειονεκτικά βλέποντας τέτοιες αναρτήσεις,
· κάποιος/α που αισθάνεται έμπνευση ή ενθουσιασμό.
4. Οι μαθητές/τριες καλούνται να φανταστούν και να γράψουν:
· Τι σκέφτεται αυτό το άτομο βλέποντας ή ανεβάζοντας την ανάρτηση;
· Πώς αισθάνεται;
· Πώς επηρεάζεται η εικόνα που έχει για τον εαυτό του;
Καταγραφή σε χαρτί ή πίνακα ομάδας.
Αναστοχασμός & Θεωρία: Όταν συγκρίνουμε τον εαυτό μας με τους/τις άλλους/ες:
Τι νιώσαμε; Τι καταλάβαμε;
Αφού οι ομάδες παρουσιάσουν τις σκέψεις και τα συναισθήματα των ρόλων τους:
 Συζητήστε στην ολομέλεια με ερωτήσεις όπως:
· Γιατί πιστεύετε ότι κάθε άτομο μπορεί να έχει διαφορετική αντίδραση στην ίδια ανάρτηση;
· Ποια συναισθήματα εμφανίστηκαν πιο συχνά, θετικά ή αρνητικά; Τι μπορεί να επηρεάζει αυτή τη διαφορά;
· Πώς μπορεί να μας επηρεάζει η σύγκριση με άλλους/ες στο διαδίκτυο;
· Μπορεί αυτή η σύγκριση να είναι και χρήσιμη; Αν ναι, υπό ποιες συνθήκες;
Καταγράψτε στον πίνακα τις ιδέες που αναδύονται από τη συζήτηση.
Η σύγκριση είναι φυσική, αλλά όχι πάντα βοηθητική.
Η σύγκριση με άλλους/ες είναι κάτι που όλοι κάνουμε, συχνά χωρίς καν να το καταλαβαίνουμε. Μέσα από αυτή προσπαθούμε να καταλάβουμε ποιοι είμαστε, τι έχουμε πετύχει. Όμως, ο τρόπος που νιώθουμε και σκεφτόμαστε για τον εαυτό μας μέσα από αυτές τις συγκρίσεις δεν είναι ίδιος για όλους/ες. Επηρεάζεται από:
· το πώς βλέπουμε τον εαυτό μας (αυτογνωσία),
· τι θεωρούμε σημαντικό (αξίες),
· τις εμπειρίες μας και τις συνθήκες ζωής μας,
· τα λόγια ή τις αντιδράσεις των άλλων.
Παράδειγμα:
Αν βλέπουμε κάποιον/α να ανεβάζει φωτογραφίες από ταξίδια και νιώθουμε μειονεκτικά, ίσως οι εμπειρίες και η επιτυχία να έχουν μεγάλη σημασία για εμάς.
Αν αισθανόμαστε άσχημα όταν βλέπουμε κάποιον/α πολύ όμορφο/η, πιθανόν η εξωτερική εμφάνιση να είναι κάτι που μας απασχολεί βαθιά.
Αυτοεκτίμηση και εσωτερική πρόοδος:
Είναι σημαντικό να μη βασίζουμε την αξία μας αποκλειστικά σε ό,τι κάνουν οι άλλοι/ες ή στο πώς φαίνονται.
Η πραγματική πρόοδος μετριέται όταν συγκρίνουμε τον εαυτό μας με τον παλιότερο εαυτό μας:
· Τι έμαθα;
· Πού βελτιώθηκα;
· Τι προσπαθώ να αλλάξω;
Η αυτοεκτίμηση δυναμώνει όταν αναγνωρίζουμε τις μικρές μας νίκες και δεν στηριζόμαστε στις εντυπώσεις ή τα likes των άλλων.
Δραστηριότητα 2: Αλλάζω τον τρόπο που σκέφτομαι για τον εαυτό μου (25’)
Στόχος: Οι μαθητές/τριες να εντοπίσουν προσωπικές εμπειρίες σύγκρισης με άλλους/ες, να αναγνωρίσουν τις σκέψεις και τα συναισθήματά τους και να εξασκηθούν στη διαμόρφωση θετικής εσωτερικής αφήγησης.
Δώστε την αρχική οδηγία στην τάξη:
«Θα κάνουμε μια σύντομη άσκηση ατομικού στοχασμού. Θέλω να σκεφτείτε πάνω σε κάτι προσωπικό. Δεν χρειάζεται να το μοιραστείτε, εκτός αν το θέλετε.»
Οδηγήστε τους/τις μαθητές/τριες σταδιακά μέσα από τα παρακάτω βήματα:
Βήμα 1:
«Σκεφτείτε: Με τι συγκρίνετε συνήθως τον εαυτό σας όταν βλέπετε τους άλλους στα social media ή στην καθημερινότητά σας;
Μπορεί να είναι η εμφάνισή σας, οι βαθμοί σας, οι επιτυχίες σας, τα ρούχα, οι φίλοι/ες, τα ταξίδια ή κάτι άλλο.»
Βήμα 2:
«Θυμηθείτε μια συγκεκριμένη στιγμή όπου συγκρίνατε τον εαυτό σας με κάποιο άλλο άτομο και αυτό σας έκανε να νιώσετε άσχημα.
Προσπαθήστε να θυμηθείτε: Πώς αισθανθήκατε εκείνη τη στιγμή; Τι σκεφτόσασταν για τον εαυτό σας;»
Βήμα 3:
«Τώρα, πάρτε ένα κομμάτι χαρτί.
Γράψτε μια διαφορετική σκέψη, πιο ενθαρρυντική και ρεαλιστική, που θα σας βοηθούσε εκείνη τη στιγμή.
Μια σκέψη που θα σας προστάτευε, θα σας στήριζε ή θα σας έδινε περισσότερη κατανόηση για τον εαυτό σας.»
Τονίστε:
«Αυτή η άσκηση είναι προσωπική. Δεν χρειάζεται να μοιραστείτε όσα γράψατε, εκτός αν το θελήσετε.»
Καθοδηγούμενος αναστοχασμός (προαιρετικός):
Αφού ολοκληρώσουν, μπορείτε να ανοίξετε μια σύντομη συζήτηση στην τάξη:
· Ήταν εύκολο ή δύσκολο να σκεφτείτε κάτι θετικό για τον εαυτό σας σε εκείνη την εμπειρία;
· Τι σας βοήθησε ή τι σας δυσκόλεψε;
· Πώς νιώσατε αφού γράψατε αυτή τη νέα σκέψη;
Υποστηρικτικό σχόλιο από τον/την εκπαιδευτικό (αν προκύψει δυσκολία):
«Είναι απολύτως φυσιολογικό να μας έρχονται πιο εύκολα οι αρνητικές σκέψεις. Ο εγκέφαλός μας έχει την τάση να τις κρατά περισσότερο. Όμως όσο περισσότερο εξασκούμαστε στη θετική σκέψη, τόσο πιο εύκολα μπορούμε να βλέπουμε την αξία και τις δυνατότητές μας, ακόμα και στις δύσκολες στιγμές.»
Συμπέρασμα προς την τάξη:
«Δεν μπορούμε να ελέγξουμε πάντα τι κάνουν οι άλλοι/ες ή τι βλέπουμε γύρω μας, αλλά μπορούμε να διαλέξουμε πώς μιλάμε στον εαυτό μας. Και αυτό είναι ένα σημαντικό βήμα για να χτίσουμε αυτοεκτίμηση και ψυχική ανθεκτικότητα.»



	3ο Εργαστήριο
	Προσδοκώμενα μαθησιακά αποτελέσματα

	Τίτλος εργαστηρίου:
«Κράτα την ψηφιακή σου ισορροπία!» 
3

Διάρκεια 45’
	Οι μαθητές/τριες αναμένεται να: 
· αναγνωρίζουν τον ρόλο που παίζουν η τεχνολογία και τα ψηφιακά μέσα στην καθημερινότητά τους και να εντοπίζουν τρόπους με τους οποίους αυτά επηρεάζουν τη διάθεση, τα συναισθήματα και τη συμπεριφορά τους,
· κατανοούν την έννοια της ψηφιακής ευημερίας και τη σημασία της για τη σωματική και ψυχική υγεία τους,
· διαμορφώνουν και να εφαρμόζουν απλές στρατηγικές για τη φροντίδα της ψηφιακής ισορροπίας στη ζωή τους (π.χ. υγιής χρόνος οθόνης, ψηφιακά διαλείμματα, προσεκτική χρήση κοινωνικών δικτύων).

	
	Δραστηριότητες 

	
	Δραστηριότητα 1: Πώς περνάμε τον χρόνο μας; (15’)
Ξεκινήστε με ένα σύντομο ερέθισμα-προβληματισμό:
«Πολλοί/ες ενήλικες λένε ότι οι έφηβοι/ες "ζουν στο κινητό τους" ή "σπαταλούν τον χρόνο τους στο διαδίκτυο".
Είναι πράγματι έτσι; Πώς περνάτε στην πραγματικότητα τον χρόνο σας καθημερινά;»
Χωρίστε την τάξη σε μικρές ομάδες (4-5 άτομα) και δώστε τους:
· 1 μεγάλο χαρτί,
· sticky notes (σε 2 χρώματα),
· μαρκαδόρους ή στυλό.
Βήμα 1: Καταιγισμός ιδεών:
Κάθε ομάδα καταγράφει σε sticky notes (Μια (1) δραστηριότητα ανά χαρτάκι) όλες τις καθημερινές της δραστηριότητες, π.χ.:
· Διάβασμα / σχολικές υποχρεώσεις.
· Βόλτα με φίλους/ες.
· Gaming.
· Μέσα κοινωνικής δικτύωσης.
· Άθληση.
· Ταινίες / σειρές.
· Οικογενειακός χρόνος.
· Χαλάρωση / ύπνος.
Χρησιμοποιήστε ένα χρώμα για τις δραστηριότητες που δεν προϋποθέτουν οθόνες  και ένα άλλο για αυτές που προϋποθέτουν.
Βήμα 2: Χρονική εκτίμηση:
Η ομάδα αποφασίζει πόση ώρα (κατά μέσο όρο) αφιερώνει καθημερινά σε κάθε δραστηριότητα. Τοποθετεί τα χαρτάκια στο χαρτί με σειρά από τις πιο χρονοβόρες στις λιγότερο χρονοβόρες.
Βήμα 3: Ανάλυση & επίδραση:
Δίπλα από κάθε δραστηριότητα, η ομάδα σημειώνει:
· Γιατί την κάνουν. (π.χ. "μου αρέσει", "με χαλαρώνει", "είναι υποχρέωση")
· Πώς τους/τις κάνει να νιώθουν. (π.χ. χαρά, άγχος, πίεση, ευχαρίστηση) 
Αν υπάρχει χρόνος, γίνεται σύντομη παρουσίαση ανά ομάδα.
Αναστοχασμός: Τι μάθαμε για τον χρόνο μας και τη διάθεσή μας;
Όταν οι ομάδες ολοκληρώσουν την αφίσα τους:
Ζητήστε από κάθε ομάδα να παρουσιάσει με λίγα λόγια τις βασικές παρατηρήσεις της:
· Ποιες ήταν οι πιο συχνές δραστηριότητες;
· Ποιες καταλαμβάνουν τον περισσότερο χρόνο;
· Ποιες συνδέθηκαν με θετικά ή αρνητικά συναισθήματα;
Στη συνέχεια, καθοδηγήστε μια σύντομη συζήτηση στην ολομέλεια, με βάση τα παρακάτω ερωτήματα αναστοχασμού:
· Σας εντυπωσίασε ή σας ξάφνιασε κάτι όσο κάνατε αυτή την άσκηση; Τι μάθατε για τον εαυτό σας ή την ομάδα σας;
· Ποιες δραστηριότητες σας γεμίζουν με ικανοποίηση ή σας κάνουν να νιώθετε καλά; Υπάρχουν κάποιες που νιώθετε ότι διαταράσσουν την καθημερινότητά σας; Γιατί;
· Υπήρχαν δραστηριότητες (online ή offline) που ανακαλύψατε ότι αξίζει να τους αφιερώνετε περισσότερο χρόνο; Ποιες ήταν και γιατί;
· Έχετε ποτέ νιώσει ότι χρειάζεται να αποσυνδεθείτε από το κινητό ή τον υπολογιστή; Πώς το καταλαβαίνετε αυτό; Ποια σημάδια σας δίνει το σώμα ή η διάθεσή σας;
· Είστε ικανοποιημένοι/ε από την ισορροπία μεταξύ δραστηριοτήτων που περιλαμβάνουν οθόνη και δραστηριοτήτων που δεν περιλαμβάνουν οθόνη;
·  Τι θα θέλατε να αλλάξετε;
Αν η συζήτηση το επιτρέπει, δώστε ήπια ώθηση για προτάσεις αλλαγής στις συνήθειες, χωρίς κριτική ή αυστηρές οδηγίες.
Τι είναι Ψηφιακή Ευημερία; 
Ξεκινήστε με μια σύντομη εισαγωγή:
«Όλοι/ες μιλάμε συχνά για “ισορροπία” στη χρήση της τεχνολογίας. Στην πραγματικότητα, μιλάμε για κάτι πιο βαθύ: την ψηφιακή ευημερία.»
Δώστε έναν απλό, καθημερινό ορισμό προσαρμοσμένο στην ηλικία των μαθητών/τριών: «Ψηφιακή ευημερία σημαίνει να χρησιμοποιούμε την τεχνολογία με τρόπο που βοηθά – και δεν βλάπτει – τη διάθεσή μας, τη συγκέντρωσή μας, τον ύπνο μας, τις σχέσεις μας και γενικά την ποιότητα της ζωής μας.»
Εξηγήστε ότι η ευημερία είναι διαφορετική για κάθε άτομο. «Δεν υπάρχει ένας σωστός τρόπος για όλους/ες. Αυτό που σε εσένα λειτουργεί θετικά (π.χ. να βλέπεις βίντεο για να χαλαρώσεις) μπορεί σε κάποιον/α άλλον/η να προκαλεί άγχος ή αποδιοργάνωση.»
Η ευημερία μας επηρεάζεται από πολλούς παράγοντες:
· από το πως είναι η καθημερινότητά μας,
· από τις  σχέσεις που έχουμε με τους φίλους και την οικογένειά μας,
· από τα συναισθήματα που βιώνουμε,
· ακόμη και από το αν είμαστε κουρασμένοι/ες ή αν είναι βράδυ.
Τονίστε την ανάγκη για αυτοπαρατήρηση:
Το πιο σημαντικό για την ψηφιακή ευημερία δεν είναι απλώς να μειώσουμε τον χρόνο οθόνης, αλλά να μάθουμε να παρατηρούμε τον εαυτό μας:
· Τι μας κάνει καλό;
· Τι μας πιέζει;
· Πότε πρέπει να κάνουμε παύση;
Η ευημερία ξεκινά όταν ακούμε πραγματικά τις ανάγκες μας  και όχι απλώς όταν υπακούμε σε γενικούς «κανόνες» για το διαδίκτυο.
Συνοψίστε με ένα απλό μήνυμα:
«Η ψηφιακή ευημερία δεν σημαίνει να κλείνουμε απλώς τις οθόνες.
Σημαίνει να ξέρουμε πότε να τις ανοίγουμε, πώς να τις χρησιμοποιούμε και πότε να κάνουμε ένα βήμα πίσω, για εμάς.»
Δραστηριότητα 2  (15’):
Ζητήστε από κάθε ομάδα να ξαναδεί τα αυτοκόλλητα χαρτάκια/δραστηριότητες και να τα αναδιατάξει σε δύο (2) κατηγορίες:
· Δραστηριότητες που ευνοούν την ευημερία μας.
· Δραστηριότητες που χρειάζεται να περιορίσουμε.
Με βάση τη συζήτηση και τα συναισθήματα που καταγράφηκαν νωρίτερα, ζητήστε τους να σκεφτούν δυο, τρείς (2–3) πρακτικές ιδέες για το πώς θα μπορούσαν να ενισχύσουν την ψηφιακή τους ευημερία το επόμενο διάστημα.
Π.χ. «Αποσύνδεση πριν τον ύπνο», «περισσότερος χρόνος με φίλους εκτός οθόνης», «ρύθμιση ειδοποιήσεων».
Δραστηριότητα 3 (15’):
Στόχος: Να συνδέσουν τις διαδικτυακές τους δραστηριότητες με συναισθήματα και να παρατηρήσουν προσωπικά μοτίβα επιρροής.
Μοιράστε το φύλλο εργασίας 3 με δύο (2) στήλες:
· Στήλη Α: Συναισθήματα / συναισθηματικές καταστάσεις.
· Στήλη Β: Διαδικτυακές δραστηριότητες που τα προκαλούν.
Εξηγήστε: «Θα προσπαθήσετε να θυμηθείτε ποια δραστηριότητα στο διαδίκτυο σας προκαλεί το κάθε συναίσθημα. Δεν υπάρχει σωστή ή λάθος απάντηση. Είναι εντελώς προσωπική άσκηση παρατήρησης.»
Συναισθήματα προς επεξεργασία (μπορείτε να τα διαβάσετε δυνατά):
Ενθουσιασμός, απόσπαση προσοχής, αίσθημα εκπλήρωσης, πίεση, ικανοποίηση, νευρικότητα, χαλάρωση, πονοκέφαλος, αίσθηση του ανήκειν, κούραση, ασφάλεια, κίνδυνος/φόβος, θλίψη, διασκέδαση.
Ζητήστε από τους/τις μαθητές/τριες να χωριστούν σε ζευγάρια και να συζητήσουν:
· Ποιες δραστηριότητες τους προκαλούν ευχάριστα και ποιες δυσάρεστα συναισθήματα;
· Υπάρχουν δραστηριότητες που προκαλούν και τα δύο (2); Πού οφείλεται αυτό;
Σημεία προς έμφαση:
· Η ψηφιακή ευημερία είναι η ικανότητα να χρησιμοποιούμε την τεχνολογία με τρόπο που μας ωφελεί. 
· Δεν έχει να κάνει μόνο με τη μείωση χρόνου οθόνης, αλλά κυρίως με:
· την επίγνωση των συνηθειών μας,
· την επίδραση στη διάθεσή μας και
· τη σύνδεση με τις ανάγκες μας (ξεκούραση, κοινωνικότητα, ασφάλεια, διασκέδαση).
· Αυτό που λειτουργεί θετικά σε έναν/μία χρήστη/τρια μπορεί να είναι επιζήμιο για έναν/μία άλλον/η.
· Κάθε άτομο χρειάζεται να μάθει να «ακούει τον εαυτό του» και να προσαρμόζει ανάλογα τον τρόπο με τον οποίο χρησιμοποιεί το διαδίκτυο.



	4ο Εργαστήριο
	Προσδοκώμενα μαθησιακά αποτελέσματα

	Τίτλος εργαστηρίου
«Μην εγκλωβίζεσαι σε μια φούσκα περιεχομένου που σου δείχνει μόνο όσα  συμφωνούν με τις απόψεις σου».

Διάρκεια 45’ 
	Οι μαθητές/τριες αναμένεται να: 
· κατανοούν τι είναι οι αλγόριθμοι, οι φούσκες εξατομικευμένου περιεχομένου (filter bubbles) και τα περιβάλλοντα αναπαραγωγής των ίδιων απόψεων (echo chambers), 
· εντοπίζουν πιθανές απειλές και οφέλη της εξατομίκευσης περιεχομένου,
· αναγνωρίζουν τη διαφορετική πρόσληψη μιας πληροφορίας από άτομα διαφορετικής ηλικίας, φύλου, εμπειρίας ή ενδιαφερόντων.

	
	Δραστηριότητες

	
	Δραστηριότητα 1 (30΄)
Διαμόρφωση ομάδων: Χωρίστε την τάξη σε ομάδες των δυο - τριών (2-3) μαθητών/τριών.
Κάθε ομάδα λαμβάνει:
· Μια σύντομη έκθεση πραγματικού γεγονότος (Παράρτημα 1).
· Μια κοινωνική ομάδα/προσωπικότητα (Παράρτημα 2).
Οι μαθητές/τριες ξαναγράφουν την έκθεση από την οπτική γωνία της κοινωνικής ομάδας που τους δόθηκε. Κάθε πρόταση ή ιδέα σε νέα γραμμή (για να διευκολύνει τη μεταγενέστερη κοπή σε λωρίδες).
Γράψτε ή κολλήστε στον πίνακα τρία (3) προκαθορισμένα προφίλ χρηστών (π.χ. Είναι σημαντικό αυτά τα προφίλ να διαφέρουν αρκετά μεταξύ τους. Για παράδειγμα:
• Αλέξης: 16 ετών, λατρεύει τα πάρτι και τη μουσική, δεν λέει ποτέ όχι στα γλυκά,
• Έλλη: 68 ετών, ακολουθεί έναν υγιεινό τρόπο ζωής, έχει μία γάτα, της αρέσει ο σκανδαλοθηρικός τύπος
• Θωμάς: 45 ετών, πατέρας μίας έφηβης κόρης, πολυάσχολος επιχειρηματίας, έχει έναν σκύλο).
Οι ομάδες κόβουν τις προτάσεις τους και τις τοποθετούν σε ένα κουτί. Κάθε μαθητής/τρια τραβά μια πρόταση στην τύχη και την κολλάει δίπλα στο προφίλ που νομίζει ότι «ταιριάζει» με το περιεχόμενο. Ενθαρρύνετε ανοιχτό διάλογο, με τις παρακάτω ερωτήσεις:
· Ποιες αλλαγές κάνατε στην αρχική έκθεση; Γιατί;
· Πώς αποφασίσατε ποιο περιεχόμενο «ταιριάζει» σε κάθε προφίλ;
· Μπορείτε να σκεφτείτε που αλλού συμβαίνει αυτό στην καθημερινότητα ή στο διαδίκτυο;
Στη συνέχεια, συνδέστε την άσκηση με τον ψηφιακό κόσμο:
«Αυτό που μόλις κάνατε λέγεται εξατομίκευση περιεχομένου. Τι ξέρετε για αυτό;»
ΘΕΩΡΙΑ (5΄)
Παρουσιάστε βασικές έννοιες στον πίνακα ή με σύντομο PowerPoint:
· Αλγόριθμοι: Προγράμματα που «προβλέπουν» τι θα μας αρέσει.
· Φούσκα εξατομικευμένου περιεχομένου (filter bubble): φαινόμενο στο οποίο οι χρήστες/τριες του διαδικτύου τροφοδοτούνται σε σταθερή βάση με αλγοριθμικά επιμελημένο περιεχόμενο το οποίο επιλέγεται σύμφωνα με τις προηγούμενες αναζητήσεις τους στο διαδίκτυο και το περιεχόμενο που παρακολούθησαν ή με το οποίο αλληλοεπίδρασαν. Το γεγονός αυτό, με τη σειρά του, περιορίζει την επαφή των χρηστών με διαφορετικές κοσμοθεωρίες. 
· Περιβάλλοντα αναπαραγωγής των ίδιων απόψεων (echo chamber): Με τον όρο αυτόν περιγράφουμε έναν χώρο π.χ. μια ομάδα σε κάποιο μέσο κοινωνικής δικτύωσης, εντός του οποίου οι χρήστες έχουν πρόσβαση αποκλειστικά σε πληροφορίες που ευθυγραμμίζονται με τις κοσμοθεωρίες τους και οι οποίες χρησιμεύουν μόνο για να εδραιώσουν περαιτέρω τις ήδη παγιωμένες πεποιθήσεις τους, καθώς δεν έχουν τη δυνατότητα να έρθουν σε επαφή με άλλες απόψεις. 
Τονίστε: «Δεν βλέπουμε όλοι/ες τα ίδια στο διαδίκτυο. Το περιεχόμενο έχει διαμορφωθεί για εμάς!»
Δραστηριότητα  (10΄)
Οι μαθητές/τριες φτιάχνουν σκίτσα ή αφίσες με θέμα μία από τις έννοιες:
· Φούσκα εξατομικευμένου περιεχομένου (filter bubble).
· Περιβάλλοντα αναπαραγωγής των ίδιων απόψεων (echo chamber).
· Εξατομίκευση περιεχομένου.
Ενθαρρύνετέ τους/τις μαθητές/τριες να χρησιμοποιήσουν παραδείγματα από την καθημερινότητά τους. Μπορείτε να τα αναρτήσετε στον πίνακα ή στην ιστοσελίδα του σχολείου.



	[bookmark: _Hlk202864432]5ο Εργαστήριο
	Προσδοκώμενα μαθησιακά αποτελέσματα

	Τίτλος εργαστηρίου:
«Προσοχή στις ψηφιακές παγίδες!»

Διάρκεια 45’
	Οι μαθητές/τριες αναμένεται να: 
· αναγνωρίζουν τους κινδύνους που ενέχουν οι διαδικτυακές απάτες,
· εντοπίζουν τρόπους αποφυγής των ψηφιακών παγίδων και να προτείνουν / εφαρμόζουν ενέργειες σε περίπτωση που πέσουν θύματα απάτης,
· επαληθεύουν ιστότοπους και πληροφορίες με σκοπό να μειώσουν τον κίνδυνο εξαπάτησης.

	
	Δραστηριότητες

	
	Προετοιμασία πριν το μάθημα:
· Μελετήστε τα δέκα (10) παραδείγματα από το Παράρτημα 1. 
· Εκτιμήστε πόσα παραδείγματα μπορούν να καλυφθούν, ανάλογα με τον ρυθμό εργασίας της τάξης και τις εμπειρίες των παιδιών.
· Αν κάποιο παράδειγμα είναι ιδιαίτερα κρίσιμο ή επίκαιρο, μπορείτε να το αξιοποιήσετε σε όλη την τάξη ως βασικό σενάριο.
Δραστηριότητα 1 (10΄):
Χωρίστε την τάξη σε ομάδες των τριών ή τεσσάρων (3-4) ατόμων.
Κάθε ομάδα επιλέγει στην τύχη (π.χ. από φάκελο ή κουτί) μία (1) «περίπτωση ψηφιακής παγίδας» από το Παράρτημα 1.
Οι ομάδες διαβάζουν και αναλύουν το παράδειγμά τους, χρησιμοποιώντας τις καθοδηγητικές ερωτήσεις από το Παράρτημα 2 (μπορείτε να τις έχετε εκτυπώσει για κάθε ομάδα).
Κάθε ομάδα γράφει μία απάντηση ανά αυτοκόλλητο χαρτάκι σημειώσεων.
· Π.χ. «Ποια ήταν η παγίδα;» → απάντηση σε ένα (1) χαρτάκι.
· «Πώς θα μπορούσαμε να την αποφύγουμε;» → σε άλλο χαρτάκι.
Οι μαθητές/τριες κολλούν τα χαρτάκια στον κοινό πίνακα απαντήσεων δίπλα στις αντίστοιχες ερωτήσεις. Καθώς εργάζονται οι ομάδες, σχεδιάστε στον πίνακα τον παρακάτω πίνακα απαντήσεων:
[image: ]
Καλέστε τους/τις μαθητές/τριες να παρατηρήσουν τον πίνακα απαντήσεων:
· Υπάρχουν επαναλαμβανόμενες παγίδες;
· Ποιες λύσεις εμφανίζονται συχνότερα;
· Υπάρχουν διαφορετικές απόψεις μεταξύ των ομάδων;
Τονίστε την ποικιλία εμπειριών και προσεγγίσεων, ενισχύοντας έτσι την κριτική σκέψη. Δώστε έμφαση στο ότι οι ψηφιακές παγίδες δεν είναι πάντα εύκολο να εντοπιστούν, αλλά με κατάλληλη εγρήγορση, γνώση και συνεργασία, μπορούμε να προστατευτούμε.
Θεωρία (5΄)
Εξηγήστε στους/στις μαθητές/τριες: 
Τι είναι οι ψηφιακές παγίδες: Καταστάσεις στο διαδίκτυο που έχουν σχεδιαστεί, ώστε να παραπλανούν ή να εκμεταλλεύονται χρήστες/τριες.
Γιατί «πέφτουμε» σε αυτές: Συναισθηματική βιασύνη, άγνοια, ρουτίνα, υπερβολική εμπιστοσύνη σε πλατφόρμες/άτομα.
Πώς μπορούμε να προστατευτούμε: Με ενεργητική στάση, γνώση, έλεγχο ρυθμίσεων και καλλιέργεια δεξιοτήτων ψηφιακού γραμματισμού.
Επισημάνετε ότι: Δεν είναι όλες οι παγίδες παράνομες, αλλά πολλές είναι παραπλανητικές ή ανήθικες. Οι απάτες εξελίσσονται διαρκώς,  δεν μπορούμε να προβλέψουμε τα πάντα, αλλά μπορούμε να εξοπλιστούμε με δεξιότητες για να τις εντοπίζουμε.
Κατηγοριοποιήστε τα παραδείγματα των ομάδων δίνοντας συγκεκριμένα ονόματα:
π.χ. «παραπλανητικό περιεχόμενο», «clickbait», «ψευδείς διαγωνισμοί», «phishing», «παραβίαση απορρήτου».
Δραστηριότητα 2 (10΄): 
Δώστε στους/στις μαθητές/τριες δύο (2) εναλλακτικές:
Επιλογή 1 - Εκστρατεία πρόληψης
· Κάθε ομάδα δημιουργεί ένα ενημερωτικό μήνυμα για τους κινδύνους μιας ψηφιακής παγίδας.
· Παρακινήστε τους/τις να σκεφτούν πώς θα προσεγγίσουν συνομήλικους/ές τους: λόγος απλός, ελκυστικός, άμεσος.
Επιλογή 2 - Λίστα συμβουλών
· Κάθε ομάδα συντάσσει μια λίστα με πρακτικές συμβουλές για την αποφυγή ψηφιακών παγίδων.
· Τιτλοφορήστε τις συμβουλές ως «Οδηγός Επιβίωσης στο Διαδίκτυο».
· Η λίστα μπορεί να αναρτηθεί στην τάξη ή στην ιστοσελίδα του σχολείου.
Δραστηριότητα 3 (10΄)
Χωρίστε τους/τις μαθητές/τριες σε ομάδες.
Δώστε σε κάθε ομάδα μία ή δύο (1–2) περιπτώσεις από το Παράρτημα 4 (τυχαία ή επιλεγμένα).
Αναθέστε και ένα όνομα από το Παράρτημα 5 (είδος παγίδας) για κάθε περίπτωση.
Ζητήστε να επιλέξουν από τη λίστα παρακάτω τον ή τους λόγους που οδήγησαν στην παγίδα:
Πιθανοί λόγοι:
· Απροσεξία.
· Βιασύνη.
· Έλλειψη εμπειρίας.
· Συναισθηματική φόρτιση.
· Επιθυμία εξοικονόμησης χρημάτων.
· Έλλειψη χρόνου.
· Αφέλεια.
· Υπερβολική εμπιστοσύνη.
· Φόβος για συγγενικό πρόσωπο.
· Άλλα: …
Ρωτήστε στην ολομέλεια:
· Ήταν εύκολο ή δύσκολο να καταλάβετε ποια ήταν η παγίδα; 
· Δώσατε το σωστό όνομα σε κάθε παγίδα; 
· Ποιοι λόγοι εμφανίζονται πιο συχνά; 
· Η ηλικία ή η εμπειρία επηρεάζουν το πόσο εύκολα μπορεί κάποιος/α να πέσει σε μια παγίδα; 
· Ποιες παγίδες θεωρείτε πιο επικίνδυνες και γιατί;
Δραστηριότητα 4 (15΄)
Κρατήστε τις ίδιες ομάδες. Δώστε σε κάθε ομάδα μία ή δύο (1-2) από τις πιο κρίσιμες περιπτώσεις που αναδείχθηκαν.
Οι ομάδες συζητούν και απαντούν:
· Αν πέσεις σε παγίδα τι κάνεις άμεσα;
· Πώς περιορίζεις τις απώλειες;
· Πώς μπορείς να ανακτήσεις δεδομένα, χρήματα ή πρόσβαση;
· Πώς μπορείς να προλάβεις να μη ξανασυμβεί;
Γράψτε τις απαντήσεις στην τέταρτη ερώτηση στον πίνακα. Δημιουργήστε μαζί με τους/τις μαθητές/τριες έναν συλλογικό οδηγό πρόληψης με τίτλο: «12 Κανόνες για Ασφαλή Πλοήγηση στο Διαδίκτυο».



	6ο Εργαστήριο
	Προσδοκώμενα μαθησιακά αποτελέσματα

	
	Οι μαθητές/τριες αναμένεται να: 
· κατανοούν τι είναι η επιθετικότητα στο διαδίκτυο,
· αναζητούν και να εντοπίζουν τα αίτια και τα αποτελέσματά της και να κατανοούν τη σχέση μεταξύ αιτίου και αποτελέσματος, καθώς και τους τρόπους αντίδρασης στην επιθετικότητα,
· αποκτούν επίγνωση του δικού τους ρόλου στην ανάληψη δράσης κατά της επιθετικότητας (συμπεριλαμβανομένης της επιθετικότητας στο διαδίκτυο) και να συνειδητοποιούν ότι η καταγγελία αποτελεί θαρραλέα και αξιέπαινη πράξη.

	Τίτλος εργαστηρίου
«Πώς να αντιμετωπίσεις την επιθετικότητα στο διαδίκτυο»66



Διάρκεια 45’
	Ο/Η εκπαιδευτικός παρουσιάζει το θέμα της συνάντησης, «Διαδικτυακή επιθετικότητα και εκφοβισμός», και διευκρινίζει ότι θα ακολουθήσει συζήτηση και όχι μια τυπική διάλεξη. Τονίζει ότι βασικό στοιχείο της συνάντησης είναι η ενεργή συμμετοχή των μαθητών/τριών, οι οποίοι/ες θα έχουν την ευκαιρία να μοιραστούν όσα έχουν δει, νιώσει ή σκεφτεί, με βάση τις προσωπικές τους εμπειρίες στο διαδίκτυο.
Δραστηριότητα 1: Το «Δέντρο της Επιθετικότητας» (10’)
Χωρίστε την τάξη σε ομάδες των τεσσάρων ή πέντε (4-5) ατόμων.
Δώστε σε κάθε ομάδα το φύλλο εργασίας - Παράρτημα 1 «Δέντρο αιτίων και αποτελεσμάτων» και εξηγήστε τι συμβολίζει:
· Κορμός: Μορφές επιθετικότητας (π.χ. προσβολές, διαπόμπευση, σεξουαλικός εκβιασμός-sextortion, αποκλεισμός).
· Ρίζες: Πιθανά αίτια (π.χ. ζήλια, ανάγκη για προσοχή, αντίδραση σε κάτι).
· Κλαδιά: Συνέπειες (π.χ. άγχος, απομόνωση, εκδίκηση).
Παρακινήστε τους/τις μαθητές/τριες να ξεκινήσουν από τον κορμό και να
συμπληρώσουν απαντώντας στις ερωτήσεις. Μετά τη συμπλήρωση, κάντε
σύντομη ανατροφοδότηση για να συμπληρωθούν όσα τυχόν παρέλειψαν.
Δραστηριότητα 2: «Ανταλλαγή και Αναστοχασμός» (10’)
Κάντε στους/στις μαθητές/τριες τις παρακάτω ερωτήσεις:
· Πώς σας φάνηκε η δραστηριότητα;
· Από όλα όσα γράψατε, τι ήταν αυτό που σας έκανε να σταθείτε μια 
στιγμή και να σκεφτείτε;
· Ανακαλύψατε κάτι; Τι;
Ζητήστε από τους/τις μαθητές/τριες να τοποθετήσουν τα φύλλα εργασίας τους στον τοίχο, ιδανικά το ένα δίπλα στο άλλο, ώστε να διευκολυνθεί η σύγκρισή τους.
Ρωτήστε τους:
· Τι παρατηρείτε;
· Ποια αίτια και συνέπειες της επιθετικότητας καθώς και ποιες ανάγκες και συναισθήματα, έχετε συμπεριλάβει στις απαντήσεις σου;
Εάν υπάρχουν απαντήσεις που εμφανίζονται σε περισσότερα από ένα φύλλα εργασίας, μπορείτε να τις κυκλώσετε με έναν μαρκαδόρο.
Στη συνέχεια, ζητήστε από τους/τις μαθητές/τριες να γυρίσουν τα δέντρα
τους ανάποδα.
Ρωτήστε:
· Τι συνέβη;
· Τι μπορείς να δεις εδώ;
Γυρίζοντας τα δέντρα τους ανάποδα, οι μαθητές/τριες θα πρέπει να είναι σε θέση να αντιληφθούν ότι τα περισσότερα αίτια της επιθετικότητας, αν όχι όλα, μπορούν κάλλιστα να είναι και αποτελέσματά αυτής και το αντίστροφο. Αυτό θα τους/τις κάνει να συνειδητοποιήσουν ότι η αντίδραση στην επιθετικότητα με επιθετικότητα δεν είναι λύση, καθώς μπορεί να προκαλέσει αλυσιδωτές αντιδράσεις.
Δραστηριότητα 3: «Ο ρόλος μου στον κύκλο» (10΄)
Σκοπός: Να κατανοήσουν οι μαθητές/τριες ότι όλοι παίζουν κάποιο ρόλο στη διαδικτυακή επιθετικότητα  και μπορούν να συμβάλουν στη διακοπή του φαύλου κύκλου.
Ο/Η εκπαιδευτικός εξηγεί ότι στη βία δεν υπάρχει μόνο θύτης και θύμα, αλλά και μάρτυρες και ότι οι ρόλοι αλλάζουν. Εξηγεί ότι κάποιος μπορεί να πληγώσει πιο εύκολα έναν άλλον από απόσταση καθώς δεν βλέπει άμεσα τις συνέπειες των πράξεών του.
Συζήτηση:
· Πώς μπορείτε να αντιδράσετε όταν βλέπετε επιθετικότητα;
· Τι σημαίνει «ζητάω βοήθεια»;
· Είναι «κάρφωμα» ή θάρρος να προστατεύουμε κάποιον;
· Πώς μπορείτε να στηρίξετε έναν/μία συμμαθητή/τρια;
Δραστηριότητα 4: «Τι θα έκανες εσύ;»  (15΄)
Παραλλαγή A (για περιορισμένο χρόνο):
Ζητήστε από τους/τις μαθητές/τριες να μοιραστούν σύντομα:
· Μία στρατηγική που έμαθαν για να προστατέψουν τον εαυτό τους.
· Μία στρατηγική για να προστατέψουν κάποιον/α άλλον/η.
Παραλλαγή B (για επαρκή χρόνο):
Μοιράστε στις ομάδες ένα ή δύο (1–2) σύντομα σενάρια από το Παράρτημα 2 (ή δικά σας προσαρμοσμένα παραδείγματα).
Παραδείγματα:
· Ένας/μία συμμαθητής/τρια δέχεται χλευαστικά σχόλια σε ομαδική συνομιλία.
· Κάποιος/α διαρρέει προσωπικές φωτογραφίες άλλου ατόμου.
· Ένα άτομο ζητά από φίλους/ες του να αποκλείσουν έναν/μία  συμμαθητή/τρια από μια διαδικτυακή ομάδα.
Ερωτήσεις προς συζήτηση σε κάθε σενάριο:
· Ποιος είναι ο ρόλος σου εδώ; Μάρτυρας, αποδέκτης ή δράστης;
· Τι μπορείς να κάνεις σε αυτή την κατάσταση;
· Ποιον θα μπορούσες να εμπιστευτείς για βοήθεια;
Επιλέξτε σενάρια που είναι ρεαλιστικά και δύσκολα να διαχειριστούν, ώστε να ενισχυθεί η αναστοχαστική και ηθική σκέψη.



	7ο Εργαστήριο
	Προσδοκώμενα μαθησιακά αποτελέσματα

	


Τίτλος εργαστηρίου:
«Πώς να χρησιμοποιήσεις το διαδίκτυο για μάθηση και για την
καλλιέργεια των ενδιαφερόντων σου!»

Διάρκεια 45’
	Οι μαθητές/τριες αναμένεται να:
· κατανοήσουν τη σημασία της μάθησης και της απόκτησης γνώσης πέρα από τις παραδοσιακές μορφές εκπαίδευσης,
· γνωρίσουν τα οφέλη που συνδέονται με τη μάθηση και την εμβάθυνση στη γνώση μέσω της χρήσης του διαδικτύου και των ψηφιακών μέσων,
· εξοικειωθούν με διάφορες διαδικτυακές πλατφόρμες που μπορούν να χρησιμοποιηθούν για μάθηση και για την καλλιέργεια των ενδιαφερόντων τους.

	
	Δραστηριότητες

	
	Δραστηριότητα 1: Τι σημαίνει για μένα “μάθηση”; (10’) 
Σκοπός: Να ενεργοποιηθεί η προσωπική σκέψη και να αναστοχαστούν οι μαθητές/τριες πάνω στο τι σημαίνει "μαθαίνω", πέρα από τα στενά όρια του σχολείου.
Ο/Η εκπαιδευτικός χωρίζει την τάξη σε ζευγάρια ή μικρές ομάδες.
Μοιράζονται τα φύλλα εργασίας (Παράρτημα 1).
Οι μαθητές/τριες συζητούν τι σημαίνει για αυτούς/ες η μάθηση:
· Συνδέεται μόνο με το σχολείο;
· Μπορεί να προκύψει μέσα από άλλες εμπειρίες;
Κάθε ομάδα καταγράφει τις απαντήσεις της στο φύλλο εργασίας. Έμφαση στην πρώτη σκέψη, όχι στη σωστή απάντηση.
Δραστηριότητα 2: Η μάθηση μέσα από καθημερινές διαδικτυακές εμπειρίες (10΄)
Σκοπός: Να αναγνωρίσουν οι μαθητές/τριες ότι η μάθηση μπορεί να προκύψει μέσα από διάφορες διαδικτυακές δραστηριότητες, συνειδητά ή ασυνείδητα.
Οι ομάδες εξετάζουν έναν πίνακα με καθημερινές ψηφιακές δραστηριότητες (Παράρτημα 1). Για κάθε δραστηριότητα καλούνται να απαντήσουν:
· Έμαθες κάτι ή όχι;
· Αν ναι, τι είναι αυτό;
 Συζήτηση στην ολομέλεια:
· Ποιες δραστηριότητες σας εξέπληξαν με τη μαθησιακή τους αξία;
· Τι ρόλο παίζει το ενδιαφέρον μας στο πώς και από πού μαθαίνουμε;
Δραστηριότητα 3: Σχολική vs Διαδικτυακή μάθηση - Τι αλλάζει; (10’)
Σκοπός: Να συγκρίνουν οι μαθητές/τριες τις διαφορετικές μορφές μάθησης και να εντοπίσουν τις δυνατότητες που προσφέρει το διαδίκτυο.
Συζήτηση και αναστοχασμός :
· Τι κοινό έχουν οι δραστηριότητες στον πίνακα;
· Ποια είναι τα οφέλη της διαδικτυακής μάθησης;
· Σε τι διαφέρει η σχολική από τη διαδικτυακή μάθηση;
· Σε τι το διαδίκτυο προσφέρει κάτι που δεν μπορεί να προσφέρει το σχολείο;
· Πώς το χρησιμοποιείτε εσείς για να μάθετε ή να καλλιεργήσετε τα ενδιαφέροντά σας;
Δραστηριότητα 4: Μαθαίνω με το δικό μου τρόπο (15’)
Σκοπός: Να αναγνωρίσουν οι μαθητές/τριες τρόπους με τους οποίους μπορούν να καλλιεργήσουν τα ενδιαφέροντά τους, μέσα και έξω από το διαδίκτυο.
Επιλογή 1 – Ατομική εργασία:
Ο κάθε μαθητής/τρια γράφει:
· Τι θα ήθελα να μάθω;
· Πώς μπορώ να το πετύχω;
· Πού θα αναζητήσω τη γνώση;
· Τι βήματα πρέπει να ακολουθήσω;
Επιλογή 2 – Ομαδική εργασία (με χρήση χαρακτήρων):
· Μοιράζονται φανταστικά προφίλ χαρακτήρων (Παράρτημα 2).
· Κάθε ομάδα προσποιείται ότι είναι φίλοι/ες του χαρακτήρα.
· Αποστολή τους: Να προτείνουν πηγές μάθησης και σχέδιο δράσης για να τον/την βοηθήσουν να καλλιεργήσει το ενδιαφέρον του/της.
Προαιρετική Δραστηριότητα:
Σκοπός: Να αναγνωρίσουν οι μαθητές/τριες έμπιστες και χρήσιμες ψηφιακές πηγές μάθησης.
Ο/Η εκπαιδευτικός παρουσιάζει ενδεικτικά εργαλεία και πλατφόρμες (με σύνδεσμο ή εικόνα):
Φωτόδεντρο – επίσημη εκπαιδευτική πύλη του Υπουργείου Παιδείας που περιλαμβάνει εκπαιδευτικό υλικό και εκπαιδευτικά παιχνίδια για όλες τις βαθμίδες. www.photodentro.edu.gr
Καθημερινή φυσική - Με απλό και εύληπτο τρόπο δίνονται απαντήσεις σε ερωτήματα που αφορούν σε φυσικά φαινόμενα https://www.youtube.com/channel/UCQXxfC5_Wvlx-eywB9EmaMw
Εκπαιδευτική τηλεόραση - Εκπαιδευτικά βίντεο για επιστήμες, ιστορία, πολιτισμό και κοινωνικά θέματα. 
https://edutv.minedu.gov.gr/
PhET- Διαδραστικές προσομοιώσεις για Φυσική, Χημεία και Μαθηματικά
https://phet.colorado.edu/el/

